	
	Budapest Főváros Önkormányzata 


	
	

	
	Városüzemeltetési Főpolgármester-helyettes

	*1000052408161*
*1000052408161*
	ikt. szám:
	FPH015 /75 - 12 /2013
	
	tárgy:
Javaslat a Budapest Főváros Közterület-felügyelete átnevezésére

	
	előkészítő: 
	 Üzemeltetési Főosztály 

	
	egyeztetésre megküldve:
a Fővárosi Közgyűlés állandó bizottságai és tanácsnokai részére 


[image: fejlec_ff_0b.png]
 Előterjesztés
a Közgyűlés részére
Tisztelt Közgyűlés!
2013. január 1-jétől hatályos az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról szóló 2012. évi CXX. törvény 3. §-a, mely lehetővé teszi, hogy Budapest Főváros Önkormányzata önkormányzati rendészeti szervet hozzon létre a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 17. § (1) bekezdésében meghatározott feladat ellátása érdekében.
Az Mötv. 17. § (1) bekezdése szerint a települési és a fővárosi önkormányzat a helyi közbiztonságról, vagyonának, más értékének védelméről kényszerítő eszköz alkalmazására törvény alapján jogosult szervezet létrehozásával is gondoskodhat. 
Az önkormányzati rendészeti szerv tagjaként foglalkoztatható az önkormányzati természetvédelmi őr, a közterület-felügyelő, a mezőőr, az erdészeti szakszemélyzet, a jogosult erdészeti szakszemélyzet és a halászati őr.
Budapest Főváros Közterület-felügyelete (továbbiakban: Felügyelet) fenti jogszabály alapján javaslatot tett a költségvetési intézmény nevének Fővárosi Önkormányzati Rendészeti Igazgatóság (továbbiakban: Rendészeti Igazgatóság) átnevezésére. Az intézmény átnevezésével és feladatköreinek jogszabályi lehetőség szerinti bővítésével a jövőben önkormányzati rendészeti szervként működne tovább. A jelenlegi elképzelések szerint a rendészeti szerv magába foglalná a közterület-felügyelők mellett a természetvédelmi őröket, valamint biztosítaná az egyéb jogszabályban meghatározott ellenőrzési feladatok ellátását is.
A Fővárosi Önkormányzat jelenleg 3 természetvédelmi őrt foglalkoztat hivatalában. A természetvédelmi őrök a Budapesti Természetvédelmi Őrszolgálat keretében látják el feladataikat, 2013. július 1-től a Rendészeti Igazgatóság alkalmazottaiként látnák el tevékenységüket.
A közterület-felügyeleti feladatok folyamatos ellátása érdekében új költségvetési szerv létrehozása helyett célszerű a Felügyeletet önkormányzati rendészeti szervként tovább működtetni, melyhez az Alapító Okirat módosításával szükséges nevének megváltoztatása és feladatkörének bővítése. Jelen előterjesztés 1. melléklete tartalmazza a Felügyelet jelenleg hatályos Alapító Okiratát, 2. melléklete az Alapító Okirat módosító javaslatát, 3. melléklete pedig a Rendészeti Igazgatóság egységes szerkezetbe foglalt Alapító Okiratának tervezetét. 
Ezzel párhuzamosan módosítani kell a Fővárosi Önkormányzat Szervezeti és Működési Szabályzatáról szóló 11/2013. (III. 18.) Főv. Kgy. rendelet (továbbiakban: SzMSz) vonatkozó részeit és a Fővárosi Önkormányzat költségvetéséről szóló rendeletet is.
2013. január 1-jétől kezdődően a közterület-felügyeleti feladatok ellátása tekintetében – a jogszabályi környezet átalakulása miatt – alapvetően megváltozott a Fővárosi Önkormányzat és a fővárosi kerületi önkormányzatok közötti feladatellátásra vonatkozó viszony.
Az Mötv. 23. § (5) bekezdése értelmében a kerületi önkormányzatok feladata az általános közterület-felügyeleti hatáskör a kerület közigazgatási határán belül, ide nem értve a 23. § (4) bekezdés 1. pontjában meghatározott területet.
Az Mötv. értelmében a törvényben vagy kormányrendeletben meghatározott kiemelt forgalmú vagy országos közúti közlekedésben fontos szerepet játszó főútvonalak, sugár- és gyűrűirányú közutak, kiemelt tömegközlekedési csomópontok, kiemelt közparkok és közterek kezelése, fejlesztése, üzemeltetése valamint ezeken a területeken közterület-felügyelet működtetése a Fővárosi Önkormányzat feladata.
Az Mötv. felhatalmazása alapján kiadott, a Fővárosi Önkormányzat kezelésében lévő főútvonalak, közutak, és közterületek kijelöléséről szóló 432/2012. (XII. 29.) Korm. rendelet határozza meg a Fővárosi Önkormányzat közterület-felügyeleti feladatai ellátásának területét. 
Az említett jogszabályváltozások – az önkormányzati rendészeti szerv létrehozásától függetlenül is – szükségessé teszik a fővárosi közterület-felügyelet szervezetéről és feladatairól szóló 74/1999. (XII. 30.) számú Főv. Kgy. rendelet helyett új fővárosi közgyűlési rendelet megalkotását.
Jelen előterjesztés 4. melléklete tartalmazza a Fővárosi Önkormányzat közterület-felügyeleti feladatainak ellátásáról szóló rendelet-tervezetet, mely a Felügyelet vezetőjével is egyeztetésre került. A rendelet-tervezet tartalmazza az SzMSz korábban említett, a rendészeti szerv létrehozása miatt szükséges módosítását is.
A közterület-felügyeleti feladatokkal összefüggő egyéb közgyűlési rendeletek újraszabályozásának előkészítése folyamatban van.
2012. december 31-ig a Fővárosi Önkormányzat mindösszesen 17 fővárosi kerületi önkormányzattal kötött közterület-felügyeleti feladatok átadás-átvételéről szóló megállapodást, 9 kerülettel a kerület teljes közigazgatási területére, 8 kerülettel a kerületi önkormányzat tulajdonában álló közterületekre kiterjedően, illetve 6 kerületi önkormányzat nem kezdeményezte önálló közterület-felügyelet létrehozását.
Az Mötv. 23. § (7) bekezdése értelmében a Fővárosi Önkormányzat megállapodhat a kerületi önkormányzatokkal annak érdekében, hogy a Fővárosi Önkormányzat feladat- és hatáskörét a kerületi önkormányzat vagy azok társulásai lássák el. A Fővárosi Önkormányzat az átadott feladat- és hatáskörök arányában az ellátásukhoz szükséges anyagi eszközöket köteles a kerületi önkormányzatoknak, illetve azok társulásainak átadni.
A Budapest Főváros Kormányhivatala főigazgatójától kapott szakmai vélemény rámutat arra, hogy az Mötv. 12. § (1) bekezdése értelmében a nagyobb gazdasági teljesítőképességű, lakosságszámú települési önkormányzat számára előírt kötelező feladat- és hatáskör ellátását – annak egyetértésével, meghatározott feltételek fennállása esetén – más települési önkormányzat önként átvállalhatja. 
A jogszabályi felhatalmazások megváltozása miatt a korábbiakban kötött megállapodások közös megegyezéssel történő megszüntetése és új megállapodások megkötése indokolt.
Jelen előterjesztés 5. melléklete tartalmazza a Fővárosi Önkormányzat és a kerületi önkormányzatok közötti tárgyalásokon képviselendő elveket, melyek a jogszabályváltozást megelőzően kötött megállapodások közös megszüntetésére; a közterület-felügyeleti feladatok megosztásának új megállapodásban történő meghatározására; az anyagi eszközök biztosítására; a helyszíni bírság bevételek beszedésére terjednek ki.
A jogalkotásról szóló 2010. évi CXXX. törvényben előírt előzetes hatásvizsgálat megtörtént, annak eredményét jelen előterjesztés 6. melléklete tartalmazza. A rendeletalkotásban való társadalmi részvétel biztosítása érdekében a rendelet-tervezet a www.budapest.hu honlapon közzétételre került.
Kérem a Tisztelt Közgyűlést, hogy az előterjesztést megtárgyalni és a döntési javaslatokat elfogadni szíveskedjék.

Döntési javaslat
A Fővárosi Közgyűlés úgy dönt, hogy:

Budapest Főváros Közterület-felügyelete nevét 2013. július 1.-ével Fővárosi Önkormányzati Rendészeti Igazgatóságra változtatja, és Alapító Okiratát módosítja a 2. melléklet szerinti tartalommal.
határidő:	2013. július 1.
felelős: 	Főpolgármester

felkéri a főpolgármestert Budapest Főváros Közterület-felügyelete Alapító Okirata módosításának aláírására, valamint a módosításokkal egységes szerkezetbe foglalt Alapító Okirat 3. melléklet szerinti tartalommal történő kiadására.
határidő:	30 nap
felelős: 	Főpolgármester

megalkotja a ..../2013. (....) önkormányzati rendeletét a Fővárosi Önkormányzat közterület-felügyeleti feladatainak ellátásáról a 4. melléklet szerinti tartalommal.

úgy dönt, hogy „A közterület-felügyeleti feladatok átadás-átvétele tárgyában a fővárosi kerületi önkormányzatokkal folytatandó tárgyalásokon képviselendő elveket” elfogadja és felkéri a főpolgármestert, hogy a tárgyalások előkészítésénél az 5. mellékletben meghatározott elvek figyelembevételével járjon el.
határidő:	60 nap a tárgyalások megkezdésére
felelős: 	Főpolgármester

Döntéshozatal módja:
Az 1. és 3. pont esetében minősített, a 2. és 4. pont esetében egyszerű szavazattöbbség szükséges.

Budapest, 2013. június „    ”

